KOMISSION TÄYTÄNTÖÖNPANOASETUS (EU) 2020/600,

annettu 30 päivänä huhtikuuta 2020,

poikkeamisesta täytäntöönpanoasetuksesta (EU) 2017/892, täytäntöönpanoasetuksesta (EU) 2016/1150, täytäntöönpanoasetuksesta (EU) N:o 615/2014, täytäntöönpanoasetuksesta (EU) 2015/1368 ja täytäntöönpanoasetuksesta (EU) 2017/39 eräiden covid-19-pandemian aiheuttaman kriisin vuoksi toteutettavien toimenpiteiden osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 25, 31, 38, 54 ja 57 artiklan,

sekä katsoo seuraavaa:

(1) Meneillään oleva covid-19-pandemia ja käyttöön otetut laajat liikkumisrajoitukset ovat aiheuttaneet viljelijöille, viininviljelijöille, oliiviöljyn tuottajille ja mehiläishoitajille poikkeuksellisia ongelmia kaikissa jäsenvaltioissa. He ovat logististen ongelmien ja työvoiman puutteen vuoksi alttiita pandemian aiheuttamille taloudellisille häiriöille. Heillä on erityisesti taloudellisia vaikeuksia ja kassavirtaongelmia. Näiden ennennäkemättömien olosuhteiden vuoksi on tarpeen lieventää näitä vaikeuksia säätämällä poikkeuksista eräisiin yhteisen maatalouspolitiikan alalla sovellettavien eri täytäntöönpanoasetusten säännöksiin.

(2) Komission täytäntöönpanoasetuksen (EU) 2017/892 (2) 9 artiklan 1 kohdan mukaan tuottajaorganisaation on esitettävä jäsenvaltion toimivaltaiselle viranomaiselle tukea tai sen loppuosaa koskeva hakemus kunkin sellaisen toimintaohjelman osalta, jolle tukea haetaan, viimeistään sitä vuotta, jolle tukea haetaan, seuraavan vuoden 15 päivänä helmikuuta. Kyseisen asetuksen 9 artiklan 3 kohdan mukaan tukihakemukset voivat kattaa ohjelmoidut mutta toteutumatta jääneet menot, jos tietyt seikat voidaan todistaa. Tällaisia seikkoja ovat esimerkiksi se, että kyseisiä toimia ei voitu toteuttaa toimintaohjelman täytäntöönpanovuoden 31 päivään joulukuuta mennessä syistä, joihin asianomainen tuottajaorganisaatio ei voinut vaikuttaa, ja se, että kyseiset toimet voidaan toteuttaa viimeistään sitä vuotta, jolle tukea haetaan, seuraavan vuoden 30 päivään huhtikuuta mennessä. Covid-19-pandemian vuoksi on tarpeen poiketa täytäntöönpanoasetuksen (EU) 2017/892 9 artiklan 3 kohdan b alakohdasta ja säätää, että 15 päivään helmikuuta 2021 mennessä jätettävät tukihakemukset voivat kattaa vuodelle 2020 ohjelmoidut menot, joita ei ole toteutettu 31 päivään joulukuuta 2020 mennessä, jos kyseiset toimet voidaan toteuttaa 15 päivään elokuuta 2021 mennessä. Samasta syystä on tarpeen poiketa täytäntöönpanoasetuksen (EU) 2017/892 9 artiklan 3 kohdan b alakohdasta ja säätää, että 15 päivään helmikuuta 2020 mennessä jätetyt tukihakemukset voivat kattaa vuodelle 2019 ohjelmoidut menot, joita ei ole toteutettu 31 päivään joulukuuta 2019 mennessä, jos kyseiset toimet voidaan toteuttaa 15 päivään elokuuta 2020 mennessä.

(3) Eri maiden hallitukset ovat viime kuukausina toteuttaneet covid-19-pandemian vuoksi toimenpiteitä, joita ovat erityisesti hotellien, baarien ja ravintoloiden sulkeminen, ihmisten ja tavaroiden liikkumisen rajoittaminen vain välttämättömään sekä unionin tiettyjen rajojen sulkeminen, ja nämä toimenpiteet vaikuttavat haitallisesti unionin viinialaan. Hotellien, baarien ja ravintoloiden sulkemisen arvioidaan vaikuttavan suoraan 30 prosenttiin unionissa kulutetun viinin määrästä, mikä vastaa 50:tä prosenttia unionissa kulutetun viinin arvosta. Lisäksi pandemian aiheuttamat työvoiman puute ja logistiset ongelmat luovat paineita viininviljelijöille ja koko viinialalle. Tuleva sato tuo tullessaan lisää ongelmia viiniviljelijöille, koska hinnat ovat alhaisia, kulutus on vähentynyt ja kuljetus- ja myyntivaikeudet kasvavat.

(4) Unionin viinimarkkinoiden olosuhteet vaikeutuivat jo koko vuoden 2019 ajan, ja viinivarastot ovat suurimmillaan sitten vuoden 2009. Tämä kehitys johtuu pääasiassa vuoden 2018 ennätyssadosta ja viinin kulutuksen yleisestä laskusta unionissa. Vientiin ovat vaikuttaneet myös Amerikan yhdysvaltojen, jonne suurin osa unionin viinin viennistä suuntautuu, käyttöön ottamat tuontitullit. Covid-19-pandemia on antanut raskaan iskun jo heikentyneelle alalle, joka ei voi enää pitää kaupan tai jaella tuotteitaan tehokkaasti lähinnä siitä syystä, että tärkeät vientimarkkinat ovat kiinni ja että eristystoimenpiteiden ja sulkutoimien varmistamiseksi on toteutettu toimenpiteitä, joiden takia ravitsemistoiminta on keskeytetty eivätkä tavarantoimitukset vakioasiakkaille ole mahdollisia. Tämä kaikki johtaa siihen, että viinialan kaikki toimijat menettävät tuloja. Unionin viinialalle aiheutuu lisäpainetta, koska pandemian vuoksi toteutettujen toimenpiteiden kestoa ei tiedetä ja koska kyseisillä toimenpiteillä on vaikutusta hintoihin, kulutukseen ja tuloihin.

(5) Sen vuoksi tilanteen korjaamiseksi on tarpeen toteuttaa kiireellisiä toimenpiteitä ja sallia tietty joustovara eräiden asetuksen (EU) N:o 1308/2013 43 artiklan mukaisten toimenpiteiden täytäntöönpanossa; tätä varten olisi poikettava useista komission täytäntöönpanoasetuksen (EU) 2016/1150 (3) säännöksistä.

(6) Komission täytäntöönpanoasetuksen (EU) 2016/1150 2 artiklan 1 kohdassa säädetään, että asetuksen (EU) N:o 1308/2013 41 artiklan 5 kohdassa tarkoitettuihin sovellettaviin tukiohjelmiin saa toimittaa muutoksia enintään kaksi kertaa varainhoitovuodessa. Jotta jäsenvaltiot voisivat nopeasti mukauttaa kansallisia tukiohjelmiaan covid-19-pandemian aiheuttamaan kriisiin liittyvistä syistä, on asianmukaista sallia, että tällaisia muutoksia voi toimittaa useammin kuin kahdesti varainhoitovuodessa, kunhan kyseiset muutokset toimitetaan ennen 15 päivää lokakuuta 2020. Jäsenvaltioiden olisi voitava reagoida nopeasti covid-19-pandemian aiheuttamaan kriisiin liittyvään poikkeukselliseen tilanteeseen ja toimittaa ohjelman muutokset niin aikaisin ja niin usein kuin katsotaan tarpeelliseksi. Tällaisen jouston avulla jäsenvaltiot voisivat optimoida jo toteutettavia toimenpiteitä, lisätä toimien lukumäärää ja tehdä mukautuksia useammin markkinatilanteen mukaan. Lisäksi myös ne jäsenvaltiot, jotka haluavat lisätä toimenpiteitä kansalliseen tukiohjelmaansa, voisivat tehdä niin heti tämän asetuksen voimaantulon jälkeen eikä niiden tarvitsisi odottaa seuraavaan muutosten toimittamisen määräaikaan asti. Joustovaran lisäyksen myötä toimijoilla, uudet toimijat mukaan lukien, olisi enemmän mahdollisuuksia jättää tukihakemuksia. Tällä pyritään auttamaan viinialaa ja varmistamaan tarvittava joustavuus covid-19-pandemian aiheuttaman kriisin vaikutuksiin vastaamisessa.

(7) Sen vuoksi on tarpeen poiketa tilapäisesti täytäntöönpanoasetuksen (EU) 2016/1150 2 artiklan 1 kohdasta, jotta kansallisiin tukiohjelmiin voidaan tehdä muutoksia silloin kun se on tarpeen myös asetuksen (EU) N:o 1308/2013 45 artiklan 1 kohdan a alakohdassa ja 46–52 artiklassa tarkoitettujen toimenpiteiden osalta. Asetuksen (EU) N:o 1308/2013 45 artiklan 1 kohdan b alakohdassa tarkoitettujen menekinedistämistoimien osalta komission täytäntöönpanoasetuksessa (EU) 2020/133 (4) sallitaan, että jäsenvaltiot voivat tehdä kansallisiin tukiohjelmiinsa muutoksia aina silloin, kun se on tarpeen.

(8) Toimijat eivät covid-19-pandemian aiheuttaman kriisin ja siitä johtuvan henkilöstöresurssipulan vuoksi pysty toteuttamaan raakana korjaamisen osalta suunniteltuja toimia. Sen vuoksi on tarpeen lykätä vuoden 2020 osalta rypäleiden raakana korjaamista koskevien tukihakemusten toimittamisen sekä rypäleiden raakana korjaamiseen liittyvien operaatioiden toteuttamisen määräaikoja, jotka vahvistetaan täytäntöönpanoasetuksen (EU) 2016/1150 8 artiklan b ja d alakohdassa. Näin tuottajat saisivat lisäaikaa suunnitteluun ja tällaisiin operaatioihin tarvittavan työvoiman löytämiseen.

(9) Lisäksi kun otetaan huomioon covid-19-pandemian aiheuttama kriisi ja sen vuoksi markkinoille kertyvä viinin ylituotanto, vaikuttaa turhalta vaatia jäsenvaltioilta erityisiä perusteluja raakana korjaamista koskevan toimenpiteen soveltamisesta. Sen vuoksi on asianmukaista poiketa täytäntöönpanoasetuksen (EU) 2016/1160 8 artiklan c alakohdasta ja keskeyttää tilapäisesti vuoden 2020 osalta sen vaatimuksen soveltaminen, jonka mukaan jäsenvaltion on vahvistettava odotettu markkinatilanne, jonka perusteella rypäleiden raakana korjaaminen on toteutettava markkinatasapainon palauttamiseksi ja kriisin ehkäisemiseksi.

(10) Asetuksen (EU) N:o 1308/2013 29 artiklassa vahvistetaan säännöt, jotka koskevat tuottajaorganisaatioiden laatimia kolmivuotisia toimintaohjelmia oliiviöljyn ja syötäväksi tarkoitettujen oliivien alan tukemiseksi. Meneillään oleva covid-19-pandemian aiheuttama kriisi on asettanut tuensaajille poikkeuksellisen ja ennennäkemättömän haasteen sen osalta, miten toteutetaan suunnitellut toimet oliiviöljyn ja syötäväksi tarkoitettujen oliivien alan tukemista varten laadittujen kolmivuotisten toimintaohjelmien toisena ja kolmantena täytäntöönpanovuonna. Sen vuoksi tuensaajille annetaan poikkeuksellisesti mahdollisuuksia mukauttaa kyseisiä toimia tietyin edellytyksin. Tämän joustovaran sallimiseksi on siis tarpeen poiketa eräistä komission täytäntöönpanoasetuksen (EU) N:o 615/2014 (5) säännöksistä; nämä poikkeukset eivät kuitenkaan vaikuta EU:n rahoituksen maksumääräaikaan.

(11) Mehiläishoito-ohjelmia koskevat säännöt vahvistetaan alan tukien osalta komission täytäntöönpanoasetuksessa (EU) 2015/1368 (6). Kyseisen asetuksen 2 artiklan mukaan mehiläishoitovuodella tarkoitetaan 12 peräkkäisen kuukauden ajanjaksoa 1 päivästä elokuuta 31 päivään heinäkuuta. Vuonna 2020 mehiläishoitovuosi kattaa 1 päivän elokuuta 2019 ja 31 päivän heinäkuuta 2020 välisen ajanjakson. Kyseisen asetuksen 3 artiklan mukaan kunkin jäsenvaltion on ilmoitettava ehdotuksensa koko sen aluetta koskevaksi yhdeksi mehiläishoito-ohjelmaksi. Kyseisen asetuksen 6 artiklan mukaan jäsenvaltio voi muuttaa mehiläishoito-ohjelmaansa sisältyviä toimenpiteitä mehiläishoitovuoden aikana. Vuosittaisen kokonaismenoarvion enimmäismäärää ei kuitenkaan saisi ylittää. Täytäntöönpanoasetusta (EU) 2015/1368 olisi muutettava, jotta jäsenvaltiot voisivat toteuttaa mehiläishoitovuodelle 2020 suunniteltuja toimenpiteitä vielä 31 päivän heinäkuuta 2020 jälkeen. Kyseisen muutoksen ei tulisi vaikuttaa maksumääräaikoihin. Asetuksen (EU) N:o 1308/2013 55 artiklan 1 kohdan mukaan mehiläishoito-ohjelmat on suunniteltava yhteistyössä mehiläishoitoalaa edustavien organisaatioiden kanssa. Ennen kuin jäsenvaltio tekee mehiläishoito-ohjelman muutosta koskevan pyynnön, sen on kuultava asianomaisia organisaatioita.

(12) Komission täytäntöönpanoasetuksen (EU) 2017/39 (7) 1 artiklan 2 kohdassa määritellään ”lukuvuosi” asetuksen (EU) N:o 1308/2013 23 artiklassa tarkoitetun tukijärjestelmän, jäljempänä ’koulujakelujärjestelmä’, soveltamiseksi. Jäsenvaltioiden covid-19-pandemian vuoksi käyttöönottamat toimenpiteet, joihin kuuluu myös oppilaitosten väliaikainen sulkeminen, ovat keskeyttäneet koulujakelujärjestelmän täytäntöönpanon lukuvuonna 2019/2020. Kyseisten toimenpiteiden vuoksi hedelmien, vihannesten ja maidon jakelu oppilaitoksiin sekä koulutukselliset liitännäistoimenpiteet ja julkistamis-, seuranta- ja arviointitoimenpiteet ovat tilapäisesti estyneet. Sen vuoksi on asianmukaista säätää poikkeuksesta täytäntöönpanoasetuksen (EU) 2017/39 1 artiklan 2 kohtaan ja pidentää lukuvuoden 2019/2020 kestoa niin, että jäsenvaltiot voivat jatkaa kyseiselle lukuvuodelle suunniteltuja toimia 30 päivään syyskuuta 2020.

(13) Täytäntöönpanoasetuksen (EU) 2017/39 4 artiklan 3, 4 ja 5 kohdassa sekä 5 artiklan 3 kohdassa vahvistetaan ajanjakso, jonka tuotteiden toimittamiseen ja jakeluun sekä koulutuksellisiin liitännäistoimenpiteisiin liittyvät tukihakemukset voivat kattaa, sekä määräaika tukihakemusten jättämiselle ja koulujakelujärjestelmätuen maksamiselle. Koska lukuvuoden 2019/2020 kestoa pidennetään, olisi säädettävä poikkeuksesta täytäntöönpanoasetuksen (EU) 2017/39 4 artiklan 3, 4 ja 5 kohtaan sekä 5 artiklan 3 kohtaan 31 päivän heinäkuuta 2020 jälkeen toteutettavia koulujakelujärjestelmän toimia koskevien tukihakemusten osalta siten, että tukihakemukset voivat kattaa alle kahden viikon jaksoja, sekä vahvistettava määräajat tukihakemusten jättämiselle ja tuen maksamiselle.

(14) Täytäntöönpanoasetuksen (EU) 2017/39 7 artiklan 3 kohdassa vahvistetaan säännöt, jotka koskevat hakematta jääneen unionin tuen uudelleen jakamista sellaisten koulujakelujärjestelmään osallistuvien jäsenvaltioiden kesken, jotka ovat ilmoittaneet halukkuutensa käyttää tukea enemmän kuin niille on alustavasti jaettu. Alustavan määrärahan määrän, joka voidaan jakaa uudelleen toiselle jäsenvaltiolle, on perustuttava siihen, kuinka paljon asianomainen jäsenvaltio on edellisenä lukuvuotena käyttänyt unionin tuen lopullisesta määrärahasta. Jäsenvaltioiden covid-19-pandemian vuoksi käyttöönottamat eristystoimenpiteet, joihin kuuluu myös oppilaitosten väliaikainen sulkeminen, ovat keskeyttäneet koulujakelujärjestelmän täytäntöönpanon lukuvuonna 2019/2020. Sen vuoksi on asianmukaista säätää poikkeuksesta täytäntöönpanoasetuksen (EU) 2017/39 7 artiklan 3 kohtaan, jotta unionin tuen käyttöastetta lukuvuonna 2019/2020 ei otettaisi huomioon jaettaessa unionin tukea uudelleen koulujakelujärjestelmään osallistuville jäsenvaltioille lukuvuonna 2021/2022.

(15) Koska toimet on tarpeen toteuttaa välittömästi, tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä.

(16) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

I OSASTO

HEDELMÄT JA VIHANNEKSET

1 artikla Täytäntöönpanoasetusta (EU) 2017/892 koskevat poikkeukset 1. Poiketen siitä, mitä 9 artiklan 3 kohdan b alakohdassa säädetään, 15 päivään helmikuuta 2020 mennessä jätetyt tukihakemukset voivat kattaa vuodelle 2019 ohjelmoidut menot, joita ei ole toteutettu 31 päivään joulukuuta 2019 mennessä, jos kyseiset toimet voidaan toteuttaa 15 päivään elokuuta 2020 mennessä. 2. Poiketen siitä, mitä 9 artiklan 3 kohdan b alakohdassa säädetään, 15 päivään helmikuuta 2021 mennessä jätetyt tukihakemukset voivat kattaa vuodelle 2020 ohjelmoidut menot, joita ei ole toteutettu 31 päivään joulukuuta 2020 mennessä, jos kyseiset toimet voidaan toteuttaa 15 päivään elokuuta 2021 mennessä.

II OSASTO

VIINI

2 artikla Täytäntöönpanoasetusta (EU) 2016/1150 koskevat poikkeukset 1. Poiketen siitä, mitä täytäntöönpanoasetuksen (EU) 2016/1150 2 artiklan 1 kohdassa säädetään, jäsenvaltiot voivat tehdä asetuksen (EU) N:o 1308/2013 45 artiklan 1 kohdan a alakohdassa ja 46–52 artiklassa tarkoitettujen toimenpiteiden osalta viinialan kansallisiin tukiohjelmiinsa asetuksen (EU) N:o 1308/2013 41 artiklan 5 kohdassa tarkoitettuja muutoksia varainhoitovuoden 2020 aikana aina silloin, kun se on tarpeen, mutta kuitenkin viimeistään 15 päivänä lokakuuta 2020. 2. Poiketen siitä, mitä täytäntöönpanoasetuksen (EU) 2016/1150 8 artiklassa säädetään, jäsenvaltiot voivat varainhoitovuoden 2020 aikana a) vahvistaa rypäleiden raakana korjaamista koskevien tukihakemusten toimittamiselle kyseisen artiklan b alakohdassa tarkoitetun määräajan siten, että se on 15 päivän huhtikuuta ja 30 päivän huhtikuuta välisellä ajanjaksolla; b) jättää vahvistamatta kyseisen artiklan c alakohdassa tarkoitetun odotetun markkinatilanteen, jonka perusteella rypäleiden raakana korjaaminen on toteutettava; c) vahvistaa viimeistään 30 päivänä kesäkuuta määräpäivän, joka on rypäleiden raakana korjaamista koskevien tukihakemusten toimittamiselle tämän artiklan a alakohdassa säädettyä määräpäivää myöhäisempi ja johon mennessä rypäleiden raakana korjaamiseen liittyvät operaatiot on toteutettava asetuksen (EU) N:o 1308/2013 47 artiklan 1 kohdassa vahvistettujen vaatimusten mukaisesti. Määräpäivän on oltava tietyn alueen tavanomaisen korjuuajan alkua aikaisempi (Baggiolini-vaihe N, BBCH-vaihe 89).

III OSASTO

OLIIVIÖLJY JA SYÖTÄVÄKSI TARKOITETUT OLIIVIT

3 artikla Täytäntöönpanoasetusta (EU) N:o 615/2014 koskevat poikkeukset 1. Poiketen siitä, mitä täytäntöönpanoasetuksen (EU) N:o 615/2014 2 artiklan 2 ja 4 kohdassa säädetään, toimivaltainen viranomainen voi hyväksyä toimintaohjelman muutokset, jos a) ehdotettujen muutosten tarkoituksena on muuttaa ja lykätä 1 päivänä huhtikuuta 2018 käynnistetyn kolmivuotisen toimintaohjelman toisen toteutusvuoden toimia 31 päivän maaliskuuta 2020 jälkeiselle ajalle; b) kyseisiä toimia ei toteutettu sovitussa aikataulussa covid-19-pandemian aiheuttamien esteiden vuoksi; c) tuensaajaorganisaatio hakee viimeistään 30 päivänä kesäkuuta 2020 täytäntöönpanoasetuksen (EU) N:o 615/2014 5 a artiklassa tarkoitettua osittaista maksua siitä tuesta, joka vastaa ennen 1 päivää huhtikuuta 2020 toteutettuja toisen toteutusvuoden toimia; d) unionin rahoitus kyseisille toimille maksetaan toisen toteutusvuoden puitteissa täytäntöönpanoasetuksen (EU) N:o 615/2014 5 artiklan mukaisesti. Täytäntöönpanoasetuksen (EU) N:o 615/2014 5 artiklan 4 kohtaa ei sovelleta toimintaohjelmiin, joita on muutettu tämän artiklan ensimmäisen alakohdan d alakohdan mukaisesti. 2. Poiketen siitä, mitä täytäntöönpanoasetuksen (EU) N:o 615/2014 2 artiklan 6 kohdan a alakohdassa säädetään, toimintaohjelman muutoksen ilmoittamiseen ei sovelleta kahden kuukauden aikarajaa, jos a) ehdotetut muutokset liittyvät 1 päivänä huhtikuuta 2018 käynnistetyn kolmivuotisen toimintaohjelman kolmannen toteutusvuoden toimiin; b) alkuperäisiä toimia ei toteutettu tai ei voida toteuttaa kokonaan tai osittain covid-19-pandemian aiheuttamien esteiden vuoksi; c) muutettu toimi toteutetaan sen jälkeen, kun toimivaltainen viranomainen on sen hyväksynyt.

IV OSASTO

KANSALLISET MEHILÄISHOITO-OHJELMAT

4 artikla Täytäntöönpanoasetusta (EU) 2015/1368 koskevat poikkeukset Poiketen siitä, mitä täytäntöönpanoasetuksen (EU) 2015/1368 6 artiklan 1 kohdassa säädetään, jäsenvaltio voi muuttaa mehiläishoito-ohjelmiaan niin, että mehiläishoitovuodelle 2020 suunnitellut toimenpiteet voidaan toteuttaa 31 päivän heinäkuuta 2020 jälkeen mutta kuitenkin viimeistään 15 päivänä syyskuuta 2020. Kyseiset toimet katsotaan toteutetuiksi mehiläishoitovuonna 2020. Jäsenvaltion on ilmoitettava muutoksista komissiolle, ja niille on ennen toteutusta saatava komission hyväksyntä. Tällaisia muutoksia koskevat pyynnöt ja hyväksymiset tehdään kyseisen asetuksen 6 artiklan 2 ja 3 kohdassa säädettyä menettelyä noudattaen.

V OSASTO

KOULUJAKELUJÄRJESTELMÄ

5 artikla Täytäntöönpanoasetusta (EU) 2017/39 koskevat poikkeukset 1. Poiketen siitä, mitä täytäntöönpanoasetuksen (EU) 2017/39 1 artiklan 2 kohdassa säädetään, lukuvuoden 2019/2020 kestoa pidennetään 30 päivään syyskuuta 2020. 2. Poiketen siitä, mitä täytäntöönpanoasetuksen (EU) 2017/39 4 artiklan 3 kohdassa säädetään, 31 päivän heinäkuuta 2020 jälkeen toteutettavia lukuvuoden 2019/2020 toimia koskevat tukihakemukset voivat kattaa kahta viikkoa lyhyemmän ajanjakson. 3. Poiketen siitä, mitä täytäntöönpanoasetuksen (EU) 2017/39 4 artiklan 4 ja 5 kohdassa säädetään, 31 päivän heinäkuuta 2020 jälkeen toteutettavia lukuvuoden 2019/2020 toimia koskevat tukihakemukset on jätettävä viimeistään 30 päivänä syyskuuta 2020. Jos määräaikaa ei noudateta, tukea ei makseta. 4. Poiketen siitä, mitä täytäntöönpanoasetuksen (EU) 2017/39 5 artiklan 3 kohdassa säädetään, toimivaltaisten viranomaisten on maksettava 31 päivän heinäkuuta 2020 jälkeen toteutettavia lukuvuoden 2019/2020 toimia koskeva tuki viimeistään 15 päivänä lokakuuta 2020. 5. Poiketen siitä, mitä täytäntöönpanoasetuksen (EU) 2017/39 7 artiklan 3 kohdan ensimmäisessä alakohdassa säädetään, kyseisessä alakohdassa kuvattua laskutapaa ei sovelleta vahvistettaessa unionin tuen lopullinen jako lukuvuodelle 2021/2022.

6 artikla Voimaantulo Tämä asetus tulee voimaan päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä huhtikuuta 2020. Komission puolesta Ursula VON DER LEYEN Puheenjohtaja

(1) EUVL L 347, 20.12.2013, s. 671.

(2) Komission täytäntöönpanoasetus (EU) 2017/892, annettu 13 päivänä maaliskuuta 2017, Euroopan parlamentin ja neuvoston asetuksen (EU) N:o 1308/2013 soveltamissäännöistä hedelmä- ja vihannesalan sekä hedelmä- ja vihannesjalostealan osalta (EUVL L 138, 25.5.2017, s. 57).

(3) Komission täytäntöönpanoasetus (EU) 2016/1150, annettu 15 päivänä huhtikuuta 2016, Euroopan parlamentin ja neuvoston asetuksen (EU) N:o 1308/2013 soveltamista koskevien sääntöjen vahvistamisesta viinialan kansallisten tukiohjelmien osalta (EUVL L 190, 15.7.2016, s. 23).

(4) Komission täytäntöönpanoasetus (EU) 2020/133, annettu 30 päivänä tammikuuta 2020, Euroopan parlamentin ja neuvoston asetuksen (EU) N:o 1308/2013 soveltamista koskevien sääntöjen vahvistamisesta viinialan kansallisten tukiohjelmien osalta annetusta komission täytäntöönpanoasetuksesta (EU) 2016/1150 poikkeamisesta (EUVL L 27, 31.1.2020, s. 24).

(5) Komission täytäntöönpanoasetus (EU) N:o 615/2014, annettu 6 päivänä kesäkuuta 2014, Euroopan parlamentin ja neuvoston asetuksen (EU) N:o 1306/2013 ja Euroopan parlamentin ja neuvoston asetuksen (EU) N:o 1308/2013 muuttamisesta oliiviöljyn ja syötäväksi tarkoitettujen oliivien alojen tukemista koskevien toimintaohjelmien osalta (EUVL L 168, 7.6.2014, s. 95).

(6) Komission täytäntöönpanoasetus (EU) 2015/1368, annettu 6 päivänä elokuuta 2015, Euroopan parlamentin ja neuvoston asetuksen (EU) N:o 1308/2013 soveltamissäännöistä mehiläishoitoalan tuen osalta (EUVL L 211, 8.8.2015, s. 9).

(7) Komission täytäntöönpanoasetus (EU) 2017/39, annettu 3 päivänä marraskuuta 2016, Euroopan parlamentin ja neuvoston asetuksen (EU) N:o 1308/2013 soveltamissäännöistä hedelmien ja vihannesten, banaanien ja maidon toimittamisesta oppilaitoksiin myönnettävän unionin tuen osalta (EUVL L 5, 10.1.2017, s. 1).